**Ministru kabineta noteikumu projekta**

**“****Grozījumi Ministru kabineta 2016. gada 9. augusta noteikumos Nr. 533 “Darbības programmas “Izaugsme un nodarbinātība” 8.1.4. specifiskā atbalsta mērķa “Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās” īstenošanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 9. augusta noteikumos Nr. 533 “Darbības programmas “Izaugsme un nodarbinātība” 8.1.4. specifiskā atbalsta mērķa “Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās” īstenošanas noteikumi”” (turpmāk – noteikumu projekts) izstrādāts pēc Izglītības un zinātnes ministrijas iniciatīvas, pamatojoties uz Eiropas Savienības struktūrfondu un Kohēzijas fonda 2014.–2020.gada plānošanas perioda vadības likuma 20.panta 6. un 13.punktā ietverto deleģējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 9. augusta noteikumi Nr. 533 “Darbības programmas “Izaugsme un nodarbinātība” 8.1.4. specifiskā atbalsta mērķa “Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās” īstenošanas noteikumi” (turpmāk – MK noteikumi) nosaka kārtību, kādā tiks īstenoti projekti darbības programmas “Izaugsme un nodarbinātība” 8.1.4. specifiskā atbalsta mērķa “Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās” (turpmāk – specifiskais atbalsts) ietvaros. Noteikumu projekts paredz vairākus grozījumus MK noteikumu 21.punktā, kas precizē specifiskā atbalsta ietvaros attiecināmās izmaksu pozīcijas. Lai nodrošinātu viennozīmīgu normu regulējuma izpratni un piemērošanu attiecībā uz mēbeļu iegādi specifiskā atbalsta ietvaros, veikti grozījumi MK noteikumu 21.4. un 21.7. apakšpunktā, papildinot tos ar mēbeļu iegādes izmaksām.Minētie papildinājumi nemaina MK noteikumu 21.punktā noteiktās tiešo attiecināmo izmaksu pozīcijas, tikai detalizētāk skaidro mēbeļu iegādes attiecināmību, lai nodrošinātu vienotu pieeju attiecināmo izmaksu uzskaitījumā Izglītības un zinātnes ministrijas pārziņā esošajos Eiropas Reģionālās attīstības fonda 8.1.1., 8.1.2., 8.1.3. un 8.1.4. specifiskā atbalsta mērķu regulējošos noteikumos. Juridiskās noteiktības nodrošināšanas nolūkā noteikumu projekts papildināts ar jaunu punktu, ka papildinoša saimnieciskā darbība projekta ietvaros radītajā infrastruktūrā nedrīkst pārsniegt 20 procentus attiecīgās infrastruktūras gada jaudas platības, laika vai finanšu izteiksmē saskaņā ar Eiropas Komisijas paziņojumā[[1]](#footnote-1) noteikto. Gadījumā, ja infrastruktūra tiek galvenokārt izmantota nesaimnieciskajai darbībai, valsts atbalsta noteikumi uz to var vispār neattiekties ar nosacījumu, ka konkrētajai funkcijai nepieciešamajā infrastruktūrā īstenotā saimnieciskā darbība ir ierobežota apmērā un vienīgi papildinoša, tas ir, šī darbība ir tieši saistīta ar infrastruktūras ekspluatāciju un tai nepieciešama vai nesaraujami saistīta ar tās galveno nesaimniecisko izmantojumu.Pamatojoties uz sadarbības partneru darba grupas “Par Eiropas Savienības struktūrfondu un Kohēzijas fonda jautājumiem” 2017.gada 2.marta sēdē (protokols Nr.7) nolemto, lai nodrošinātu savlaicīgu faktisko projektu īstenošanas uzsākšanu, tai skaitā būvdarbu veikšanu, MK noteikumi ir papildināti ar jaunu punktu, kas nosaka, ka finansējuma saņēmējs būvdarbu izpildītājam, kā arī preču piegādātājam var paredzēt avansa maksājumu līdz 30 procentiem no būvdarbu vai piegāžu līgumcenas. Lai nodrošinātu atbilstošu būvdarbu izpildītāja vai preču piegādātāja un finansējuma saņēmēja saistību izpildi, tostarp avansa maksājuma atmaksu, finansējuma saņēmējs būvdarbu izpildes vai preču piegāžu līgumā paredz: 1) avansa atmaksāšanas kārtību; 2) gadījumus, kad pasūtītājs ir tiesīgs atprasīt samaksāto avansa maksājumu; 3) nokavējuma sankcijas, ja avanss netiek atmaksāts līgumā noteiktajā termiņā; 4) citas nepieciešamās prasības.Ierosinātie grozījumi MK noteikumos pēc būtības neietekmēs jau notiekošo projektu iesniegumu atlasi specifiskā atbalsta ietvaros, ņemot vērā to, ka tie tikai precizē attiecināmās izmaksas un projektu ietvaros radītās infrastruktūras izmantojamību papildinošai saimnieciskai darbībai, lai nodrošinātu viennozīmīgu normu regulējuma izpratni un piemērošanu, kā arī paredz iespēju izmaksāt avansu būvdarbu izpildītājam vai preču piegādātājam līdz 30 procentiem no būvdarbu vai piegāžu līgumcenas. Kārtība  avansa maksājumiem būvdarbu izpildītājam vai preču piegādātājam atbilstoši noteikumu projektā noteiktajām prasībām var tikt paredzēta tikai pēc noteikumu projekta spēkā stāšanās. Plānots, ka noteikumu projekts stāsies spēkā pirms Centrālā finanšu un līgumu aģentūra ar finansējuma saņēmējiem noslēgs Vienošanos par Eiropas Savienības fonda projekta īstenošanu. Līdz ar to finansējuma saņēmējiem, izsludinot iepirkumus, būs iespēja iepirkuma nolikuma nosacījumos paredzēt avansa procentu likmi līdz 30% no būvdarbu vai piegāžu līgumcenas. Nepieciešamības gadījumā finansējuma saņēmēji varēs veikt grozījumus projekta iesniegumā (piemēram, precizēt finansēšanas plānu).Noteikumu projektā paredzētā avansa procentu likmes (līdz 30%) piemērošana finansējuma saņēmējam nav obligāts nosacījums, bet piemērojams izvērtējot visus objektīvos apstākļus iepirkuma dokumentācijas izstrādē. |
| 3. | Projekta izstrādē iesaistītās institūcijas | Izglītības un zinātnes ministrija  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu 12. punktā minētās koledžas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par ierosinātajiem grozījumiem MK noteikumos Izglītības un zinātnes ministrija kā atbildīgā iestāde ir informējusi projektu iesniedzējus individuāli ar e-pasta starpniecību š.g. 9.maijā. Centrālā finanšu un līgumu aģentūra sadarbībā ar Izglītības un zinātnes ministriju informēs specifiskā atbalsta projektu iesniedzējus par MK noteikumu grozījumu ietekmi uz plānoto projektu īstenošanu individuāli konsultācijās, kā arī specifiskā atbalsta projekta īstenošanas laikā, tostarp finansējuma saņēmējiem iesniedzot maksājuma pieprasījumus. |
| 2. | Sabiedrības līdzdalība projekta izstrādē | Sabiedrības grupām projekta tiesiskais regulējums pēc būtības nemaina to tiesības un pienākumus. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija, Centrālā finanšu un līgumu aģentūra, koledžas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Netiek paplašinātas vai sašaurinātas esošo institūciju funkcijas, kā arī nav nepieciešams veidot jaunas institūcijas, likvidēt vai reorganizēt esošās institūcijas. Noteikumu projekta izpilde neietekmēs institūcijas cilvēkresursus. |
| 3. | Cita informācija | Nav. |

Anotācijas III, IV un V sadaļa – noteikumu projekts šīs jomas neskar.

Izglītības un zinātnes ministrs K. Šadurskis

Vīza:

Valsts sekretāre L. Lejiņa

23.05.2017. 08:35

980

V.Abizāre – Vagre, 67047864

Vesma.Abizare-Vagre@izm.gov.lv

I.Kalva, 67047941

Inese.Kalva@izm.gov.lv

1. Eiropas Komisijas paziņojums par Līguma par Eiropas Savienības darbību 107.panta 1.punktā minēto valsts atbalsta jēdzienu <http://eur-lex.europa.eu/legal-content/LV/TXT/HTML/?uri=CELEX:52016XC0719(05)&from=EN> [↑](#footnote-ref-1)